Blitsbokke se spel 'skokkend', sê kaptein | Netwerk24
Blitsbokke se spel 'skokkend', sê kaptein
Deur Wim Pretorius 02 Maart 2019 16:03
Die Blitsbokke sal hulself bitterlik vinnig moet regruk as hulle enigsins 'n kans wil staan om 'n aanspraakmaker op die sewestitel in Las Vegas te wees.
Philip SnymanFoto: Getty Images
Só het Philip Snyman Saterdag gesê ná twee uiters middelmatige pogings deur die Suid-Afrikaanse sewesspan op die eerste dag van die toernooi.
Nadat die Blitse 'n ewigheid gevat het om aan die gang te kom teen Japan in hul eerste wedstryd en uiteindelik met 26-0 as oorwinnaars uit die stryd getree het, het Chili so byna vir 'n opskudding gesorg deur Neil Powell se span tot 'n gelykopuitslag van 5-5 te dwing.
In hul tweede kragmeting was Suid-Afrika eenvoudig pateties met hul afronding en kon hulle net nie die talle geleenthede wat na hul kant toe gekom het, benut nie.
Suid-Afrika speel boonop Sondagoggend (SA tyd) vir Engeland in hul laaste groepwedstryd in 'n wedstryd wat as reg of weg beskou kan word.
"Dit was skokkend en amper 'n skande," het Philip Snyman, die span se kaptein, ná die Chili-wedstryd gesê.
"Die vertoning teen veral Chili, wat nie eens een van die kernspanne in die reeks is nie, was nie 'n Blitsbok-trui werd nie. Ons sal hard na onsself moet kyk voordat ons teen Engeland te staan kom."
Volgens Snyman was veral die uitvoering van basiese vaardighede onaanvaarbaar.
"Ons kon nie eens ons eie lynstane wen nie en het so baie geleenthede gehad om punte aan te teken, maar het niks daarvan gebruik nie."
Suid-Afrika soek na 'n vyfde titel in Amerika, maar dit sal 'n merkwaardige ommeswaai verg om Sondag die beker omhoog te hou in Las Vegas.
Sou die Blitse teen Engeland vasval en Chili daarin slaag om vir Japan oortuigend te klop, kan Suid-Afrika nog voor die kwarteindrondes uitgeboender word.